## El Consell amplia el termini d’execució dels projectes d’investigació inclosos en l’Estratègia en ciències marines ‘ThinkInAzul’

*** El Ple aprova l’addenda de modificació del conveni que prorroga el termini d’execució del programa ‘ThinkInAzul’ fins al 30 de desembre de 2025
* La iniciativa ‘ThinkInAzul’ està desenrotllada per la Generalitat en col·laboració amb el CSIC i sis universitats de la Comunitat Valenciana**

**València.**

El Ple del Consell ha aprovat una addenda per la qual es prorroga fins al 30 de desembre de 2025 el termini per a justificar els gastos de l’Estratègia conjunta d’investigació i innovació en ciències marines ‘ThinkInAzul’, amb la finalitat de poder finalitzar els projectes iniciats dins d’esta iniciativa inclosa en el Pla de recuperació, transformació i resiliència.

Esta addenda modifica el conveni subscrit en 2022 entre la Generalitat, el Consell Superior d’Investigacions Científiques (CSIC), les cinc universitats públiques de la Comunitat Valenciana i la Universitat Catòlica de València.

‘ThinkInAzul’ és un dels plans d’I+D+i impulsats en 2021 pel Ministeri de Ciència i Innovació amb finançament dels fons del Mecanisme de Recuperació i Resiliència (MRR) amb l’objectiu de fomentar la col·laboració en investigació entre les comunitats autònomes. Es tracta d’una estratègia d’investigació i innovació per a protegir els ecosistemes marins de la contaminació i els efectes del canvi climàtic, i per a abordar els reptes de l’aqüicultura, la pesca i el desenrotllament sostenible.

El programa reunix set comunitats autònomes: Andalusia, Balears, Canàries, Cantàbria, Comunitat Valenciana, Galícia i Múrcia, amb la finalitat d’integrar i enfortir la investigació en este camp i promoure una xarxa de centres d’excel·lència per a col·laborar en la investigació marina, l’aqüicultura i les iniciatives d’economia blava.

**Investigació marina**

Per a desenrotllar el programa ‘ThinkInAzul’, la Comunitat Valenciana ha comptat amb una dotació de 10 milions d’euros (quatre milions finançats per la Generalitat i sis pel Govern d’Espanya de fons del Pla de recuperació) amb els quals s’han finançat 39 projectes d’investigació alineats amb els tres eixos bàsics d’actuació: observació i monitoratge del medi marí i litoral, aqüicultura sostenible, intel·ligent i de precisió, i economia blava.

En concret, 15 dels projectes se centren en el desenrotllament de noves tecnologies, plataformes i sensors que permeten l’observació i monitoratge del medi marí i litoral per a procurar un bon estat ambiental que garantisca la sostenibilitat dels recursos naturals i el coneixement del paper que juga el canvi climàtic.

Així mateix, altres 22 projectes estudien l’aqüicultura de precisió, sostenible i intel·ligent amb la finalitat d’augmentar l’eficàcia productiva i la capacitat d’adaptació al medi sense perjuí de l’ecosistema associat i de la traçabilitat, qualitat i seguretat alimentària dels productes del mar.

Finalment, dos projectes desenrotllen iniciatives d’economia blava que contribuiran al desenrotllament del model econòmic i a la creació d’ocupació.

Fecha: 08/07/2025